Беларуска операция (1941)
Беларуската операция, състояла се от 22 юни до 9 юли 1941 г. на територията на Беларус, е едно от първите сражения между армиите на СССР и Нацистка Германия през Втората световна война. Известна в съветската и руската историческа литература като Беларуска стратегическа отбранителна операция, а в немската като сражения при Бялисток и Минск, Беларуската операция се развива както много от сраженията в първите месеци след германското нападение срещу Съветския съюз – с обкръжаване и пленяване на значителен брой съветски бойци и окупиране на огромни територии от Вермахта.